EURÓPSKA KOMISIA V Bruseli30. 3. 2022 COM(2022) 140 final OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Udržateľné výrobky ako štandard



1.Úvod Veľké kolidujúce krízy a hospodárske otrasy, ktoré nastali v nedávnych rokoch, mali vplyv na všetky časti hospodárstva a spoločnosti EÚ. Najnovšia a najsilnejšia z tejto série kríz – bezohľadná a nevyprovokovaná invázia Ruska na Ukrajinu – má odlišný charakter ako situácia súvisiaca s pandémiou a zotavovaním sa z nej, či čoraz naliehavejšia potreba reagovať na krízy v oblasti klímy a biodiverzity. V dôsledku geopolitickej situácie čelili ľudia a podniky v Európe aj mimo nej opätovným tlakom, v čase, keď sa Európska únia, Ukrajina a celý svet tešili na celkové zlepšenie situácie. Tieto krízy však majú takisto veľa spoločného, pričom nás nútia spochybňovať predpoklady, prehodnocovať náš ekonomický model a sústrediť sa na prepracovanie nášho energetického systému. V tejto súvislosti sme opäť konfrontovaní s našou vlastnou závislosťou a zraniteľnosťou, pokiaľ ide o bezpečnosť dodávok, finančnú záťaž domácností a otrasy, ktorým sú vystavené podniky čeliace ohrozeniu svojej každodennej prevádzky a dlhodobého prežitia. Vyplýva z tohto potreba analyzovať, ako môžeme zvýšiť prosperitu našich občanov a zabezpečiť udržateľný rast vďaka lepšiemu využívaniu zdrojov a materiálov tvoriacich výrobky našej každodennej spotreby a vďaka zlepšeniu samotných výrobkov. Vďaka výrobe výrobkov s menšou spotrebou energie, ich efektívnejšiemu a dlhodobejšiemu používaniu, využívaniu recyklovaných materiálov namiesto primárnych surovín a šíreniu popredných modelov obehového hospodárstva dokážeme oddeliť väzby, ktoré existujú medzi hospodárskym rastom a využívaním prírodných zdrojov či zhoršovaním životného prostredia. Na základe podpory harmonizovaného prístupu na úrovni EÚ dokážeme zvýšiť našu konkurencieschopnosť, vytvoriť nové obchodné príležitosti a pracovné miesta, podporiť ekologizáciu jednotného trhu v súlade s agendou v oblasti udržateľnosti, ktorá je súčasťou Európskej zelenej dohody, umožniť spotrebiteľom dosiahnuť úspory nákladov a zvýšiť odolnosť hospodárstva EÚ voči narušeniu integrovaných globálnych hodnotových reťazcov. Navyše pôjde o rozhodujúci príspevok k dosiahnutiu klimatickej neutrality do roku 2050, k zastaveniu straty biodiverzity, ako aj k dosiahnutiu nášho cieľa nulového znečistenia. Hoci v posledných rokoch došlo k pokroku, v dôsledku rôznorodého prekračovania planetárnych medzí v EÚ nás vplyvy spotreby na životné prostredie stále vytláčajú z bezpečného priestoru pre ľudstvo. Z globálneho hľadiska zodpovedá za polovicu všetkých emisií skleníkových plynov a stratu 90 % biodiverzity ťažba a spracovanie primárnych surovín, zatiaľ čo stále prevládajúci lineárny model nášho hospodárstva (vyťažiť → vyrobiť → vyhodiť) vedie k značnému plytvaniu zdrojov. Aby EÚ uspela pri prechode na obehové hospodárstvo, ktoré je zdrojovo efektívne, klimaticky neutrálne a vyznačujúce sa nulovým znečistením, a aby znížila svoju závislosť od energie a zdrojov, naliehavo potrebujeme nový prístup k spôsobu navrhovania, výroby a používania výrobkov. EÚ bude tento prístup podporovať aj na medzinárodnej úrovni, čím sa posilní udržateľnosť a odolnosť globálnych hodnotových reťazcov. Cieľom dnešného balíka vzájomne prepojených iniciatív v oblasti udržateľných výrobkov, ktorý je predložený v tomto oznámení, je tento nový prístup značne priblížiť k realite, vychádzajúc z doteraz dosiahnutých výsledkov. EÚ už stanovuje minimálne environmentálne požiadavky na určité výrobky alebo odvetvia, ako sú energeticky významné výrobky, obaly či chemikálie. Tieto požiadavky pomohli podstatne znížiť environmentálnu a klimatickú stopu EÚ vrátane spotreby energie. Uveďme príklad: kumulovaný účinok súčasných pravidiel EÚ o ekodizajne a energetickom označovaní predstavuje 10 % zníženie ročnej spotreby energie v prípade predmetných výrobkov, ktorá je porovnateľná s energetickou spotrebou Poľska. Ide teda o zníženie našej závislosti od fosílnych palív vrátane takýchto palív z Ruska. Existujúce pravidlá sa však vzťahujú len na obmedzené množstvo tovaru uvádzaného na trh v EÚ a systematicky sa nimi nepodporuje obehovosť ani neriešia mnohé zo spôsobov, akými výrobky v rámci svojho životného cyklu vplývajú na klímu a životné prostredie. Okrem toho stále existuje značný potenciál na zníženie spotreby energie energeticky významných výrobkov. Práve preto je stredobodom dnešného balíka práve nariadenie o ekodizajne udržateľných výrobkov. Keďže vplyv životného cyklu výrobku na životné prostredie až z 80 % závisí od jeho technického riešenia, návrh rozširuje rozsah pôsobnosti rámca pre ekodizajn tak, aby sa vzťahoval na čo najširšiu škálu výrobkov. Predpokladá sa v ňom stanovenie minimálnych kritérií nielen pre energetickú účinnosť, ale aj pre obehovosť a celkové zníženie environmentálnej a klimatickej stopy výrobkov. Až do nadobudnutia účinnosti nového rámca bude na stimulovanie zlepšení v oblasti energetickej účinnosti a obehovosti aj naďalej slúžiť existujúca smernica o ekodizajne. Komisia na tento účel spolu s novým návrhom prijíma pracovný plán pre ekodizajn a energetické označovanie na roky 2022 – 2024 s cieľom zahrnúť všetky energeticky významné výrobky a aktualizovať, ako aj zvyšovať ambície v prípade už regulovaných výrobkov. V záujme podpory tohto prístupu sa predkladajú cielené odvetvové iniciatívy, a to stratégia EÚ v oblasti udržateľných a obehových textílií a revízia nariadenia o stavebných výrobkoch, ktoré sú súčasťou balíka zameraného na riešenie týchto dvoch prioritných skupín výrobkov so značným vplyvom na životné prostredie a klímu. S cieľom zabezpečiť, aby spotrebitelia aj naďalej aktívne presadzovali túto transformáciu, Komisia predkladá aj legislatívny návrh na posilnenie postavenia spotrebiteľov v rámci zelenej transformácie, ktorým sa zavádzajú cielené zmeny na zaistenie potrebnej ekologizácie horizontálneho práva EÚ v oblasti spotrebiteľov. Vďaka zavedeniu spoločného prístupu k výrobkom v EÚ naše návrhy pomôžu zabezpečiť, aby sa vytvorili rovnaké podmienky pre spoločnosti pôsobiace na jednotnom trhu a aby sa EÚ stala normotvorcom v oblasti udržateľných výrobkov. V záujme prechodu na udržateľnejšie výrobky, ktorý sa bude vyznačovať zmierňovaním nákladov a výziev spojených s danou transformáciou, bude výber skupín výrobkov a stanovenie pravidiel špecifických pre jednotlivé výrobky predmetom dlhodobého plánovania v rámci inkluzívneho procesu spolutvorby, ako aj prísnym posúdeniam vplyvu vrátane posúdenia cenovej dostupnosti pre spotrebiteľov, ako aj posúdenia vplyvov na konkurencieschopnosť a administratívnu záťaž. Viaceré členské štáty už začali z vlastnej iniciatívy zavádzať požiadavky na environmentálnu udržateľnosť výrobkov a občania ich čoraz naliehavejšie žiadajú, aby v tomto úsilí napredovali ďalej. Vzniká tak riziko fragmentácie jednotného trhu v dôsledku rozdielnych vnútroštátnych pravidiel, čo môže skomplikovať podnikanie a zvýšiť s ním spojené náklady.

Vďaka harmonizácii pravidiel EÚ sa takýmto narušeniam trhu predíde, pričom sa výrazne posilní trh s environmentálne udržateľnými výrobkami and v konečnom dôsledku sa tak znížia náklady na zabezpečenie súladu s pravidlami, ako aj administratívna záťaž podnikov pôsobiacich v celej EÚ. Vzhľadom na čoraz väčší nedostatok primárnych prírodných zdrojov, výzvy spojené s dodávkami surovín a kolísanie ich cien zároveň vznikajú pre podniky mnohé ďalšie príležitosti na úsporu nákladov. Podniky môžu výrazne znížiť svoje náklady na materiály, energiu a nakladanie s odpadmi a zároveň zlepšiť svoju odolnosť prepracovaním koncepcie obchodných modelov, výrobných procesov a výrobkov, zaistením dlhšej životnosti výrobkov alebo optimalizáciou ich využívania, ako aj účasťou na dobre fungujúcom trhu s druhotnými surovinami. Organizácie sociálneho hospodárstva zohrávajú priekopnícku úlohu pri formovaní a rozširovaní činností obehového hospodárstva, ako sú činnosti súvisiace s recykláciou elektroniky či textilu, opätovne použiteľným spotrebným tovarom, opravami a repasáciou. Výnimočné príležitosti na prepracovanie koncepcie obchodných modelov z hľadiska energetickej účinnosti, obehovosti a širšej environmentálnej udržateľnosti vznikajú aj vďaka novým digitálnym riešeniam. Popredné spoločnosti vo viacerých priemyselných ekosystémoch sa už naplno chopili príležitostí, ktoré z tejto transformácie vyplývajú. Jasný a harmonizovaný regulačný rámec pre environmentálnu udržateľnosť výrobkov poskytne podmienky, aby sa tento prístup rozšíril a stimuloval spoločnosti, ktoré nakupujú a predávajú na trhoch EÚ, aby zavádzali inovácie a investovali do obehových obchodných modelov a výrobkov zajtrajška. Vďaka všetkým týmto nástrojom by sa značne rozšírila škála environmentálne udržateľných výrobkov, ktoré sú k dispozícii pre spotrebiteľov EÚ, ktoré by sa tak stali najrozšírenejším tovarom. V súčasnosti je podiel takýchto výrobkov na trhu stále obmedzený, čo má vplyv aj na ich dostupnosť a cenovú prístupnosť pre spotrebiteľov. Skúsenosti EÚ však už ukazujú, že rozšírenie ekodizajnových riešení skutočne prináša významné úspory nákladov. Iba v roku 2021 spotrebitelia vďaka existujúcim požiadavkám na ekodizajn energeticky významných výrobkov ušetrili 120 miliárd EUR, aj keby sa výpočet týkal len obstarávacích nákladov. Ešte väčšie úspory by sa zabezpečili, ak by sme vyriešili problém, že sa spotrebitelia stretávajú s výrobkami, ktoré majú krátku životnosť a nie je možné ich opraviť, alebo majú nedostatočný prístup k obehovým obchodným modelom. Spojením riešenia tohto problému s poskytovaním správnych informácií určených spotrebiteľom a zabezpečením ochrany pred environmentálne klamlivou reklamou by EÚ zmysluplne posilnila postavenie svojich spotrebiteľov v rámci zelenej transformácie a urobila z udržateľných výrobkov štandard, ktorý by mohol slúžiť ako inšpirácia aj pre zvyšok sveta. Prehľad iniciatív v rámci balíka v oblasti obehového hospodárstva 2.Naša ambícia: udržateľné výrobky ako štandard Navrhovanie udržateľnejších, obehovejších a energeticky výkonnejších výrobkov

Navrhované nariadenie o ekodizajne udržateľných výrobkov je základným kameňom prístupu Komisie k environmentálne udržateľnejším a obehovejším výrobkom. Stanovuje sa ním rámec na určovanie požiadaviek na ekodizajn pre osobitné kategórie výrobkov s cieľom značne zlepšiť ich obehovosť, energetické vlastnosti a ďalšie aspekty environmentálnej udržateľnosti. Vychádza z preukázanej účinnosti smernice o ekodizajne vo vzťahu k energeticky významným výrobkom a umožní stanoviť minimálne požiadavky na ekodizajn a informácie pre takmer všetky kategórie fyzického tovaru uvádzaného na trh EÚ . Pre skupiny výrobkov, ktoré majú dostatočné spoločné charakteristiky, možno stanoviť horizontálne pravidlá. Tieto požiadavky na ekodizajn sa prispôsobia konkrétnym charakteristikám príslušných skupín výrobkov. Pri ich identifikácii a vypracovaní sa zohľadní potenciál na zlepšenie a relatívna efektívnosť pri zaisťovaní vyššej zdrojovej a energetickej účinnosti, čím sa umožní dlhšia životnosť výrobkov, maximalizuje hodnota obsiahnutá v materiáloch a zníži znečisťovanie a celkový vplyv výrobkov na klímu a životné prostredie. Požiadavky na ekodizajn sa budú podľa potreby v prípade kategórií výrobkov, ktoré sa majú regulovať, vzťahovať na: ·trvanlivosť, spoľahlivosť, opätovnú použiteľnosť, modernizovateľnosť, opraviteľnosť, jednoduchosť údržby a renováciu výrobku, ·obmedzenia prítomnosti látok, ktoré bránia obehovosti výrobkov a materiálov, ·spotrebu energie alebo energetickú účinnosť výrobkov, ·využívanie zdrojov alebo účinnosť využívania zdrojov výrobkov, ·minimálny recyklovaný obsah vo výrobkoch, ·jednoduchosť demontáže, repasovania a recyklácie výrobkov a materiálov, ·vplyv životného cyklu výrobkov na životné prostredie vrátane ich uhlíkovej a environmentálnej stopy, ·predchádzanie vzniku odpadu a znižovanie jeho množstva vrátane odpadu z obalov. Pomoc podnikom a spotrebiteľom pri prijímaní informovanejších rozhodnutí Okrem stanovenia požiadaviek na spôsob výroby výrobkov je nariadenie o ekodizajne udržateľných výrobkov takisto rámcom na stanovenie požiadaviek na poskytovanie informácií o environmentálnej udržateľnosti výrobkov. V závislosti od dotknutého výrobku sem môžu patriť informácie o spotrebe energie, recyklovanom obsahu, prítomnosti látok vzbudzujúcich obavy, trvanlivosti, opraviteľnosti vrátane skóre opraviteľnosti, dostupnosti náhradných dielov a recyklovateľnosti. Digitálne pasy výrobkov budú štandardom pre všetky výrobky regulované v rámci nariadenia o ekodizajne udržateľných výrobkov, vďaka čomu bude možné výrobkom priraďovať tagy, identifikovať ich, ako aj prepájať ich s údajmi relevantnými z hľadiska ich obehovosti a udržateľnosti. Vďaka presadzovaniu tohto prístupu v prípade údajov o environmentálnej udržateľnosti sa zároveň môžu pripraviť podmienky pre širšiu dobrovoľnú výmenu údajov, ktorá presahuje rámec výrobkov a požiadaviek regulovaných v rámci nariadenia o ekodizajne udržateľných výrobkov. Pasy výrobkov sa okrem toho môžu použiť na informovanie o ďalších aspektoch udržateľnosti, ktoré sú uplatniteľné na príslušnú skupinu výrobkov podľa iných právnych predpisov Únie. Štruktúrovanie informácií o environmentálnej udržateľnosti výrobkov a ich prenos prostredníctvom digitálnych pasov výrobkov pomôže podnikom v rámci hodnotového reťazca (od výrobcov cez dovozcov a distribútorov až po predávajúcich, subjekty zaoberajúce sa opravou, repasovaním a recykláciou) získať prístup k informáciám, ktoré sú cenné z hľadiska ich práce, aby tak mohli zlepšiť environmentálne vlastnosti, predĺžiť životnosť výrobkov, zvýšiť efektívnosť a využívanie druhotných surovín, čím sa zníži potreba primárnych prírodných zdrojov, ušetria sa náklady a zníži strategická závislosť. Vďaka tomu bude takisto možné sledovať prítomnosť látok vzbudzujúcich obavy počas životného cyklu materiálov a výrobkov a plniť tak záväzky prijaté v stratégii v oblasti udržateľných chemikálií a zároveň prispieť k plneniu cieľa EÚ, ktorým je dosiahnuť nulové znečisťovanie. Digitálne pasy výrobkov môžu takisto spotrebiteľom umožniť prijímanie informovanejších rozhodnutí, zlepšiť transparentnosť pre organizácie verejného záujmu a pomôcť vnútroštátnym orgánom pri práci v oblasti presadzovania právnych predpisov a dohľadu nad trhom. Nariadenie o ekodizajne udržateľných výrobkov takisto umožní EÚ stanoviť požiadavky na označovanie, napríklad pokiaľ ide o opraviteľnosť výrobkov. Medzi údaje uvádzané na nových energetických štítkoch EÚ sa formou doplňujúcich informácií začlenia aspekty obehovosti, ako je napríklad skóre opraviteľnosti. V prípade ostatných výrobkov sa takéto informácie budú uvádzať na novom označení (etikete) podľa nariadenia o ekodizajne udržateľných výrobkov. Niektoré výrobky môžu byť označené energetickými štítkami EÚ a súčasne aj etiketami podľa nariadenia o ekodizajne udržateľných výrobkov, ak sa preukáže, že to bude účinnejšie pre spotrebiteľov a menej zaťažujúce pre priemyselné odvetvia. Energetický štítok EÚ je dôkazom, že povinné poskytovanie kľúčových informácií v čase nákupu môže byť účinným spôsobom, ako informovať o relevantných aspektoch environmentálnych vlastností výrobkov, najmä ak si na základe týchto informácií možno jednoducho porovnať výrobky v danej kategórii. Komisia bude súbežne a v synergii s vývojom pravidiel špecifických pre konkrétne výrobky vzhľadom na nariadenie o ekodizajne udržateľných výrobkov pracovať na preskúmaní existujúcich alebo stanovení nových kritérií špecifických pre konkrétne výrobky v kontexte environmentálnej značky EÚ. Ide o dobre známu a dôveryhodnú značku, ktorá už 30 rokov slúži na uznávanie a certifikovanie výrobkov s výbornými environmentálnymi vlastnosťami v celej EÚ. Zastavenie ničenia nepredaného spotrebného tovaru Navrhované nariadenie o ekodizajne udržateľných výrobkov zahŕňa opatrenia na predchádzanie ničeniu nepredaného spotrebného tovaru a na jeho zastavenie. Ako prvý krok budú musieť veľké podniky, ktoré vyraďujú nepredané výrobky, zverejniť množstvo výrobkov, ktoré ročne vyradia, uviesť dôvody vyradenia daných objemov a informácie o objeme vyradených výrobkov odoslaných na opätovné použitie, repasovanie, recykláciu, energetické zhodnotenie a zneškodnenie v súlade s hierarchiou odpadového hospodárstva. Týmto nariadením sa takisto poskytne príležitosť úplne zakázať ničenie nepredaných výrobkov v závislosti od kategórií výrobkov, ktoré sa majú regulovať. Presadzovanie a obstarávanie udržateľnejších výrobkov

Hoci požiadavky na vlastnosti a informácie týkajúce sa ekodizajnu výrobkov umožnia podnikom a spotrebiteľom vybrať si výrobky, ktoré sú z hľadiska životného prostredia udržateľnejšie, významnejšiu úlohu môžu zohrávať stimuly členského štátu a verejné obstarávanie. Komisia už vypracovala niekoľko kritérií zeleného verejného obstarávania, no ich vplyv zostáva obmedzený, keďže ich používanie je v súčasnosti dobrovoľné. Cieľom nariadenia o ekodizajne udržateľných výrobkov je preto naplno využiť váhu verejných výdavkov na zvýšenie dopytu po environmentálne udržateľnejších výrobkoch stanovením povinných kritérií verejného obstarávania týchto výrobkov, pričom sa v relevantných prípadoch bude vychádzať z existujúcich dobrovoľných kritérií. To znamená, že od obstarávateľov by sa vyžadovalo, aby na nákup špecifických skupín výrobkov uplatňovali kritériá zeleného obstarávania. Stimuly poskytnuté členskými štátmi navyše možno naplno využiť prostredníctvom požiadaviek na environmentálnu udržateľnosť výrobkov, ktorých sa tieto stimuly týkajú. 3.Medziodvetvový prístup k udržateľným výrobkom Nariadenie o ekodizajne udržateľných výrobkov je navrhnuté tak, aby bolo koherentné a zosúladené s existujúcimi a budúcimi odvetvovými právnymi predpismi a politikami. Po zavedení jeho rámca sa požiadavky na výrobky zavedú na základe viacročných pracovných plánov. Vďaka tomu bude môcť Komisia starostlivo posúdiť, v ktorej oblasti sú regulačné opatrenia potrebné najviac. Na oblasti, v ktorých sa už požiadavky na environmentálnu udržateľnosť uspokojivo riešia v právnych predpisoch EÚ, sa nariadenie o ekodizajne udržateľných výrobkov vzťahovať nebude. Naopak, nariadenie o ekodizajne udržateľných výrobkov by sa uplatňovalo tam, kde tieto požiadavky chýbajú, no potenciál z hľadiska obehovosti, energetickej účinnosti a účinnosti využívania zdrojov, ako aj potenciál znížiť celkové klimatické a environmentálne vplyvy je vysoký a vyžaduje si opatrenia. Opatrenia v rámci nariadenia o ekodizajne udržateľných výrobkov budú sprevádzané individuálnymi posúdeniami vplyvu, aby sa zabezpečila proporcionalita, náležité zohľadnenie medzinárodného rozmeru a vplyvu na tretie krajiny, ako aj konzistentnosť s ostatnými právnymi predpismi EÚ. Ako príklad toho, že navrhované nariadenie o ekodizajne udržateľných výrobkov je koncipované tak, aby fungovalo v súlade s odvetvovými legislatívnymi a politickými iniciatívami, s cieľom urýchliť zelenú transformáciu, možno uviesť tri rôzne situácie. Vytváranie nových pravidiel EÚ špecifických pre konkrétne výrobky: príklad textílií V prípade výrobkov, pri ktorých neexistujú osobitné právne predpisy EÚ stanovujúce povinné požiadavky na environmentálnu udržateľnosť, bude nariadenie o ekodizajne udržateľných výrobkov právnym rámcom, na základe ktorého sa budú stanovovať pravidlá EÚ. Ide aj o prípad textílií a obuvi. Kým v súčasnosti sa na tieto výrobky vzťahujú určité požiadavky na výrobky, napríklad pokiaľ ide o chemikálie a označovanie, neexistujú žiadne osobitné požiadavky, ktorými by sa upravovala obehovosť, napr. požiadavky na trvanlivosť, opraviteľnosť, recyklovateľnosť a recyklovaný obsah. Po prijatí a nadobudnutí účinnosti nariadenia o ekodizajne udržateľných výrobkov a na základe posúdenia vplyvu vyplnia túto regulačnú medzeru sekundárne právny predpisy, v ktorých sa stanovia požiadavky na vlastnosti v oblasti ekodizajnu textilných výrobkov, požiadavky na informácie a digitálny pas výrobkov. Zvážia sa aj cielené zmeny týkajúce sa označovania textílií v kontexte nariadenia o označovaní textílií. Nad rámec oblasti textílií budú podľa rovnakej logiky v prvom pracovnom pláne týkajúcom sa nariadenia o ekodizajne udržateľných výrobkov (pozri oddiel 4) identifikované ďalšie prioritné výrobky. Stratégia EÚ v oblasti udržateľných a obehových textílií, ktorú Komisia prijíma ako súčasť tohto balíka, okrem toho predstavuje komplexný súbor opatrení, ktoré presahujú rámec nariadenia o ekodizajne udržateľných výrobkov. Cieľom je transformovať toto odvetvie a zmeniť nielen textilný dizajn, ale aj podporiť obehové obchodné modely a znížiť objem textilného odpadu, a to pri plnom zohľadnení potreby zabezpečiť cenovú dostupnosť pre spotrebiteľov, ako aj konkurencieschopnosť podnikov. Znamená to takisto začiatok procesu spoluvytvárania spôsobu transformácie textilného priemyselného ekosystému. Doplnenie existujúcich pravidiel EÚ špecifických pre konkrétne výrobky: príklad stavebných výrobkov, batérií, obalov a chemikálií Vzhľadom na široký rozsah nariadenia o ekodizajne udržateľných výrobkov sa na niektoré výrobky, na ktoré sa toto nariadenie vzťahuje, budú zároveň vzťahovať osobitné právne predpisy, ktoré sa špecificky týkajú konkrétnych výrobkov. V prípade týchto výrobkov sa nariadenie o ekodizajne udržateľných výrobkov bude v zásade uplatňovať len vtedy, keď aspekty environmentálnej udržateľnosti týchto výrobkov nemožno plne a náležite riešiť inými nástrojmi. Vďaka tomu by boli pravidlá EÚ o špecifických výrobkoch koherentnejšie a zabránilo by sa tým administratívnej záťaži podnikov pri plnení požiadaviek stanovených v rôznych právnych predpisoch EÚ. Po nevyhnutných konzultáciách a posúdeniach vplyvu však možno vzhľadom na špecifické okolnosti odôvodniť prijatie cielených opatrení aj v kontexte nariadenia o ekodizajne udržateľných výrobkov. Mohlo by to mať význam vtedy, keď je výrobok súčasťou iného výrobku (napr. batérie), je s ním úzko spojený (napr. obal), alebo keď sú pre skupinu výrobkov stanovené požiadavky na environmentálnu udržateľnosť. Hoci stavebné výrobky patria do rozsahu pôsobnosti nariadenia o ekodizajne udržateľných výrobkov, vzhľadom na potrebu regulovania úzkych prepojení medzi ich environmentálnymi a štrukturálnymi vlastnosťami vrátane zdravia a bezpečnosti je opodstatnené stanoviť požiadavky na environmentálnu udržateľnosť podľa revidovaného nariadenia o stavebných výrobkoch, ktoré sa prijíma ako súčasť tohto balíka o udržateľných výrobkoch. V prípade energeticky významných stavebných výrobkov sa však aspekty udržateľnosti budú primárne riešiť v rámci nariadenia o ekodizajne udržateľných výrobkov, keďže tie sú už regulované v rámci existujúcej smernice o ekodizajne. Revidované nariadenie o stavebných výrobkoch sa však podľa potreby môže doplnkovo uplatňovať. V oboch navrhovaných nariadeniach sú zahrnuté ustanovenia na zachovanie úzkeho zosúladenia právnych predpisov pri tvorbe a vykonávaní pravidiel. Požiadavky na udržateľnosť batérií sa budú primárne riešiť v rámci navrhovaného nariadenia o batériách. Ak vznikne potreba stanoviť dodatočné špecifické požiadavky na udržateľnosť, napríklad pre špecifické použitia batérií v iných výrobkoch, nariadenie o ekodizajne udržateľných výrobkov by sa mohlo vzťahovať na doplnkové aspekty. Pokiaľ ide o obaly, nevyhnutné požiadavky na obaly povolené na trhu EÚ sú stanovené v smernici o obaloch a odpadoch z obalov, ktorá je v súčasnosti predmetom revízie. Keďže sa však obaly v závislosti od kategórie výrobkov značne líšia, mali by byť jedným z kľúčových aspektov, na ktoré je potrebné sa zamerať pri vypracúvaní pravidiel špecifických pre konkrétne výrobky podľa nariadenia o ekodizajne udržateľných výrobkov. Musia sa tým spolu s cielenejšími pravidlami doplniť základné požiadavky stanovené v smernici o obaloch a odpadoch z obalov. Pokiaľ ide o chemikálie, oblasť pôsobnosti nariadenia o ekodizajne udržateľných výrobkov je jasne vymedzená: bude možné podniknúť kroky na obmedzenie prítomnosti chemikálií vo výrobkoch z dôvodov spojených so zlepšovaním environmentálnych vlastností výrobku počas jeho životného cyklu. Možno tým doplniť existujúce právne predpisy upravujúce chemikálie, ako je nariadenie REACH, ktorého hlavným zameraním je zaisťovanie chemickej bezpečnosti, alebo smernica o obmedzení používania určitých nebezpečných látok v elektrických a elektronických zariadeniach, ktorá sa vzťahuje len na elektrické a elektronické zariadenia. Nové pravidlá EÚ podľa súčasnej smernice o ekodizajne: príklad spotrebnej elektroniky Elektronika predstavuje náš najrýchlejšie rastúci tok odpadu. Používatelia sú frustrovaní z toho, ako rýchlo sa ich zariadenia kazia, zastarávajú, nedajú sa aktualizovať či opraviť. V EÚ okrem toho zhodnocujeme len málo z komponentov alebo materiálov vrátane tých kritických, ktoré by sa dali znova použiť na výrobu nových výrobkov. Komisia v tejto súvislosti pracuje na nových opatreniach týkajúcich sa ekodizajnu smartfónov, tabletov a laptopov, ktoré sa majú prijať podľa pracovného plánu v rámci existujúcej smernice o ekodizajne. Dané opatrenia sa popri energetickej účinnosti, ešte pred tým, ako sa existujúci rámec nahradí novým nariadením o ekodizajne udržateľných výrobkov, budú vzťahovať aj na ďalšie kľúčové aspekty ekodizajnu v oblasti obehovosti, a to predovšetkým na trvanlivosť, opraviteľnosť a recyklovateľnosť. V tejto súvislosti sa revidujú pravidlá týkajúce sa ekodizajnu externých zdrojov napájania, najmä s cieľom zabezpečiť, aby požiadavky v oblasti interoperability a obehového hospodárstva dopĺňali nedávnu iniciatívu týkajúcu sa univerzálnej nabíjačky, ktorá bola prijatá ako revízia smernice o rádiových zariadeniach. Komisia okrem vypracúvania požiadaviek na ekodizajn navyše začala s preskúmaním pravidiel EÚ uvedených v smernici o obmedzení používania určitých nebezpečných látok v elektrických a elektronických zariadeniach v záujme zabezpečenia čo najefektívnejšieho a najúčinnejšieho plnenia jej cieľov. Komisia takisto skúma možnosti, ako stimulovať spätný odber a vrátenie drobnej elektroniky, ako sú staré mobilné telefóny, tablety a nabíjačky uskladnené doma. Cieľom je predĺžiť životnosť a zlepšiť zber týchto výrobkov a takisto podporiť obehové obchodné modely. 4.Metóda ekodizajnu: plánovanie, konzultácie, spolutvorba Politiky EÚ v oblasti ekodizajnu a energetického označovania už veľmi efektívne pôsobia v oblasti zabezpečovania energetickej účinnosti. Vytvárajú úspory pre spotrebiteľov, znižujú našu závislosť od dovozu fosílnej energie a podporujú znižovanie emisií. Za posledných desať rokov sa stanovili pravidlá pre takmer 30 skupín energeticky významných výrobkov. Kľúčovú úlohu z hľadiska zabezpečenia jasnej priorizácie, účinnosti a efektívnosti v kontexte smernice o ekodizajne zohrávalo dôsledné zacielenie prostredníctvom prijatia viacročných pracovných plánov. Bude sa v tom pokračovať aj v kontexte nariadenia o ekodizajne udržateľných výrobkov, pričom ako základ bude slúžiť náležitý a solídne podložený prístup slúžiaci na identifikáciu prioritných výrobkov.

V záujme plynulého prechodu na rámec nariadenia o ekodizajne udržateľných výrobkov sa ako súčasť tohto balíka prijíma nový pracovný plán pre ekodizajn a energetické označovanie na roky 2022 – 2024. Zabezpečuje sa tým, že kým nadobudne účinnosť nový rámec nariadenia o ekodizajne udržateľných výrobkov, práca v kontexte súčasnej smernice o ekodizajne môže pokračovať vyváženým tempom a priniesť ďalšie zníženia spotreby energie, ako aj spotreby materiálov z energeticky významných výrobkov. Ďalšie identifikované výrobky, ako napríklad žiariče s nízkou teplotou, ponúkajú potenciál z hľadiska úspory energie, ktorý predstavuje zníženie spotrebiteľských výdavkov vo výške niekoľkých miliárd eur. Dôležité je, že novým pracovným plánom sa zabezpečuje čoraz intenzívnejšie riešenie aspektov obehovosti v rozsahu, ktorý je realizovateľný na základe súčasného právneho rámca. Popritom Komisia plánuje začať práce v kontexte navrhovaného nariadenia o ekodizajne udržateľných výrobkov s cieľom začleniť nové výrobky a nové parametre. Jej cieľom je hneď po zavedení nového rámca bezodkladne navrhnúť opatrenia špecifické pre konkrétne výrobky. V záujme transparentného a inkluzívneho stanovenia správnych priorít Komisia do konca roka 2022 otvorí verejnú konzultáciu o kategóriách výrobkov, ktoré sa vyberú v rámci prvého pracovného plánu týkajúceho sa nariadenia o ekodizajne udržateľných výrobkov. V rámci predbežného preskúmania vykonaného Komisiou sa zistilo, že kategórie výrobkov, ako sú textil, nábytok, matrace, pneumatiky, čistiace prostriedky, farby, mazivá, ako aj železo, oceľ a hliník, majú veľký vplyv na životné prostredie a potenciál na zlepšenie, a sú preto vhodnými kandidátmi pre prvý pracovný plán. Doterajší úspech smernice o ekodizajne možno v mnohom pripísať podnetom od všetkých kľúčových subjektov predostierajúcich svoje príspevky inkluzívnym, otvoreným a transparentným spôsobom. Nariadenie o ekodizajne udržateľných výrobkov bude vychádzať z tohto prístupu spolutvorby, a to počnúc vytvorením pracovného plánu a priorizáciou výrobkov až po posúdenie a vývoj všetkých nových požiadaviek na výrobky. Fórum pre ekodizajn, ktoré vychádza z existujúceho konzultačného fóra v kontexte smernice o ekodizajne, zostane platformou pre cielené výmeny medzi skupinami zainteresovaných strán vo všetkých kľúčových fázach procesu. Bude v ňom zastúpený priemysel, vnútroštátne orgány, ako aj orgány presadzovania práva. Vypracovaniu a prijatiu požiadaviek na výrobky budú predchádzať a budú ich podporovať konzultačné procesy a dôkladné posúdenia vplyvu. Nové pravidlá nariadenia o ekodizajne udržateľných výrobkov sa musia opierať o spoľahlivé metodické prístupy, aby sa environmentálne a klimatické vplyvy výrobkov mohli účinne riešiť prostredníctvom požiadaviek na kľúčové aspekty stanovené v nariadení o ekodizajne udržateľných výrobkov. Vzhľadom na potenciálnu škálu výrobkov v budúcom rámci bude kľúčové vybrať najvhodnejšiu metodiku a prispôsobiť ju v závislosti od príslušného výrobku alebo skupiny výrobkov a cieľového environmentálneho aspektu alebo aspektu obehovosti. Tento prístup bude vychádzať zo skúseností získaných v rámci vykonávania súčasnej smernice o ekodizajne, ktorá sa bude naďalej aktualizovať, a v prípade vhodnosti aj z metódy environmentálnej stopy výrobkov. Komisia prioritne vypracuje nové metodiky s cieľom podporiť ďalšie aspekty obehovosti spomínané v kontexte nariadenia o ekodizajne udržateľných výrobkov,, ako sú napríklad metodiky súvisiace s trvanlivosťou, opraviteľnosťou a recyklovaným obsahom, pričom zároveň zohľadní výsledky výskumu dosiahnuté v rámci projektov financovaných z programu Horizont Európa. 5.Obehové obchodné modely Okrem zavedenia udržateľnosti výrobkov ako štandardu musíme zvýšiť investície do zavádzania obehových obchodných modelov a stimulovať ich používanie. Patria sem modely „výrobok ako služba“, partnerská výmena a spätná logistika, výroba na požiadanie, služby opätovného použitia a opravy a mnohé iné. Je to nevyhnutné v záujme zníženia celkového dopytu po energii a zdrojoch a v záujme prerušenia väzieb medzi rastom a využívaním primárnych zdrojov. Obehové obchodné modely sú navrhnuté tak, aby vytvárali a zachytávali hodnotu a súčasne pomáhali pri optimalizácii a obmedzovaní používania zdrojov. Nejde iba o regulačné požiadavky, ktoré sa špecificky týkajú konkrétnych výrobkov, ale aj o správne trhové signály pre obehové obchodné modely, aby boli výrobcovia stimulovaní k lepšiemu navrhovaniu výrobkov, predlžovaniu životnosti výrobkov a zachovaniu ich hodnoty počas používania, ako aj po ňom. Predávaním výrobku ako služby (uveďme dobre známy príklad predávania svetla, nie žiaroviek) sa napríklad posúva hospodárska logika, pričom zisky už nie sú závislé od objemu predaných výrobkov. Namiesto toho sa stáva ziskovým zabezpečiť trvanlivosť a opraviteľnosť výrobkov poskytovaných v rámci služby, pretože ich naďalej vlastní podnik a potreba zakúpenia nových výrobkov predstavuje podnikové náklady. V súčasnosti majú obehové obchodné modely stále problém ujať sa a rozširovať. Požiadavky na výrobky v kontexte nariadenia o ekodizajne udržateľných výrobkov budú stimulovať zavádzanie takýchto modelov, keďže rozvoj obehových činností do veľkej miery závisí od vlastností fyzického dizajnu výrobkov a od prístupu k príslušným údajom. Digitálne pasy výrobkov a inteligentné využívanie digitálnych inovácií takisto predstavujú zásadné faktory, ktoré umožňujú prechod na obehové obchodné modely. Na vyvolanie zásadnej zmeny obchodných prístupov však nebude stačiť iba lepší dizajn výrobkov či viac informácií o nich. Existuje jasná potreba identifikovať prekážky a účinné prostriedky na podporu zavádzania obehových obchodných modelov, na zabezpečenie ich ziskovosti, zvýšenie ich príťažlivosti pre spotrebiteľov, výmenu najlepších postupov a poskytovanie individualizovaného poradenstva pre nové a existujúce podniky v záujme ich prechodu na obehové obchodné modely. Komisia chce na tento účel spojiť viaceré zainteresované strany v novom európskom centre pre obehové obchodné modely. Toto centrum bude slúžiť na podporu pri zavádzaní obehových obchodných modelov, ako aj na odovzdávanie informácií a sprostredkovanie služieb vrátane zvyšovania povedomia, spolupráce, odbornej prípravy a výmeny najlepších postupov. Bude stavať na odborných znalostiach a ponuke služieb, ktoré súvisia s existujúcimi opatreniami EÚ. Ide najmä o Európsku platformu pre obehové hospodárstvo, poradcov pre udržateľnosť pôsobiacich v sieti Enterprise Europe Network a sieť európskych klastrov v oblasti ekologických technológií. Komisia okrem toho vypracuje usmernenie o podpore obehových obchodných modelov s cieľom pomôcť podnikom, členským štátom a regiónom pri prijímaní opatrení. Jeho súčasťou budú usmernenia týkajúce sa smerovania investícií a financovania a optimalizácie zásob miestnych zdrojov a ich tokov v záujme vytvárania obehovej hodnoty a pracovných miest. Komisia zároveň vydá usmernenia o tom, ako podporiť využívanie prostriedkov a partnerstvá v oblasti obehového hospodárstva medzi sociálnymi podnikmi a inými aktérmi vrátane bežných podnikov. Komisia okrem toho prostredníctvom Európskeho programu v oblasti zručností podporuje investície do zručností nevyhnutných pre rozvoj obehového hospodárstva. V rámci Paktu o zručnostiach Komisia vytvára široké partnerstvá, ktoré spájajú zástupcov priemyslu, sociálnych partnerov a poskytovateľov odborného vzdelávania a prípravy. 6.Posilnenie postavenia spotrebiteľov a ich ochrana Väčšina spotrebiteľov chce zohrávať aktívnu úlohu pri zelenej transformácii. Nariadenie o ekodizajne udržateľných výrobkov podporí spotrebiteľov pri zelenej transformácii. Nariadením sa zabezpečí, aby výrobky spĺňali minimálne požiadavky na environmentálne vlastnosti. Zároveň sa vďaka nemu zlepšia informácie, označovanie, ako aj prístup k náhradným dielom, modernizačným riešeniam a opravám, pričom sa v ňom bude prihliadať na cenovú dostupnosť a komfort spotrebiteľov, ktorí zároveň získajú prístup ku kvalitnejším výrobkom. Je však takisto potrebné zabezpečiť lepšiu informovanosť v mieste predaja a zlepšiť dôveru spotrebiteľov voči vlastným tvrdeniam výrobcov o environmentálnych prínosoch ich výrobkov. Návrhom o posilnení postavenia spotrebiteľov pri zelenej transformácii sa spotrebiteľom umožní, aby mohli prijímať informované nákupné rozhodnutia. Návrhom sa zavedú cielené zmeny horizontálneho spotrebiteľského práva EÚ s cieľom zabezpečiť, aby sa spotrebiteľom v mieste predaja poskytovali informácie o obchodnej záruke trvanlivosti výrobku, ako aj informácie relevantné z hľadiska opravy (vrátane skóre opraviteľnosti, ak je k dispozícii). Vďaka tomuto predpisu sa obchodníkom zároveň zakáže uvádzať určité typy environmentálnych tvrdení, ktoré sa považujú za zavádzajúce. Patria sem vágne environmentálne tvrdenia (napr. „ekologické“, „šetrné k životnému prostrediu“, „dobré pre životné prostredie“), ktoré nie sú náležite odôvodnené a overené v súlade s pravidlami. Návrhom sa navyše zakáže viacero praktík spojených s predčasným zastarávaním výrobkov vrátane praktík plánovaného zastarávania. Komisia okrem toho pracuje na návrhu špecifickejších pravidiel o environmentálnych tvrdeniach s cieľom zvýšiť spoľahlivosť, porovnateľnosť a overiteľnosť, a to na základe metód environmentálnej stopy výrobkov a environmentálnej stopy organizácií, a pracuje aj na iniciatíve na podporu opráv spotrebného tovaru („právo na opravu“), ktorú plánuje prijať na jeseň 2022. Táto iniciatíva doplní nariadenie o ekodizajne udržateľných výrobkov a prispeje k jeho praktickým účinkom tým, že spotrebitelia budú mať možnosť dlhšie používať zakúpené výrobky, keďže sa im poskytne právo na ich opravu. 7.Vedenie programu udržateľných a obehových výrobkov a obchodných modelov na globálnej úrovni EÚ má dlhoročné skúsenosti s globálnym presadzovaní zásad udržateľnosti. Výrobcovia už spĺňajú predpisy EÚ o nebezpečných látkach, ekodizajne a energetickom označovaní pri uvádzaní výrobkov na trh EÚ. Návrhy v balíku iniciatív o udržateľných výrobkoch prispejú k urýchleniu vykonávania Agendy 2030 pre udržateľný rozvoj, ktorú vypracovala OSN. Rozšírením trhov s environmentálne udržateľnými výrobkami sa EÚ usiluje posilniť udržateľnosť globálnych hodnotových reťazcov a prispieť k pozitívnej zmene v partnerských krajinách. Toto úsilie prispeje k splneniu viacerých cieľov OSN v oblasti udržateľného rozvoja.